**Предлог**

На основу члана 17. Закона о управљању миграцијама („Сл. гласник РС“, бр. 107/2021) и члана 40. Статута општине Велико Градиште („Сл. гласник општине Велико Градиште“, бр. 2/2019),

Скупштина општине Велико Градиште, на \_\_\_\_\_\_ седници одржаној дана \_\_\_\_\_ 2021. године, донела је

**ОДЛУКУ**

**о усвајању Локалног акционог плана за унапређење положаја избеглица, интерно расељених лица, повратника по основу Споразума о реадмисији, тражилаца азила и миграната у потреби без утврђеног статуса на територији општине Велико Градиште**

**у периоду 2021. - 2025. године**

**Члан 1.**

УСВАЈА СЕ Локални акциони план за унапређење положаја избеглица, интерно расељених лица, повратника по основу Споразума о реадмисији, тражилаца азила и миграната у потреби без утврђеног статуса на територији општине Велико Градиште у периоду 2021. - 2025. године (у даљем тексту: ЛАП).

**Члан 2.**

Локални акциони план чини саставни део ове одлуке.

**Члан 3**.

За имплементацију овог плана задужује се Савет за миграције општине Велико Градиште и повереник за избеглице општине Велико Градиште.

**Члан 4.**

Одлука ступа на снагу осмог дана од дана објављивања у „Службеном гласнику општине Велико Градиште“.

**О б р а з л о ж е њ е**

Правни основ за доношење ове одлуке садржан је у Закону о управљању миграцијама, Закону о избеглицама ("Сл. гласник РС", бр. 18/92 и 45/02 ) и Закону о изменама и допунама закона о избеглицама ("Сл. гласник РС", бр. 30/10 и 107/12 ) из којих произилази да су локалне самоуправе дужне да донесу локални акциони план за решавање питања избеглих и интерно расељених лица као стратешки документ којим се утврђују потребе наведених категорија лица и предвиђају мере и активности у циљу унапређења њиховог положаја.

Значај локалног акционог плана огледа се у чињеници да је локална самоуправа његовом израдом, прецизно евидентирала проблеме и потребе избеглица, интерно расељених лица, повратника по основу Споразума о реадмисији, тражилаца азила и миграната и предложила решења за побољшање стамбених услова живота и запошљавања.

Основни циљ примене ЛАП- а је да дефинише мере које се заснивају на свеобухватној анализи стања и укључивању у све сегменте живота избеглих, интерно расељених лица, повратника по основу Споразума о реадмисији, тражилаца азила и миграната.

Све активности предложене ЛАП-ом требало би да се спроведу на територији општине Велико Градиште у периоду од 2021. до 2025. године.

Јавна расправа поводом нацрта предметног ЛАП-а одржана је у периоду од 9. 6. до 28. 6. 2021. године.

На нацрт текста добијена је сагласност од стране Комесаријата за избеглице и миграције Републике Србије.

Део средстава за спровођење ЛАП-а, потребно је обезбедити буџетом општине Велико Градиште у току периода имплементације.

**Предлагач: Општинско веће**